BG Официален вестник на Европейския съюз L 153/1

РЕШЕНИЕ (ЕС) 2018/859 НА КОМИСИЯТА

от 4 октомври 2017 година

относно държавна помощ SA.38944 (2014/C) (ex 2014/NN), приведена в действие от Люксембург в полза на Amazon

(нотифицирано под номер С(2017) 6740)

(само текстът на френски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като покани заинтересованите страни да представят мненията си в съответствие с посочените разпоредби (1) и като взе предвид техните мнения,

като има предвид, че:

1. ПРОЦЕДУРА

(1) С писмо от 24 юни 2014 г. Комисията изпрати искане за сведения до Люксембург относно практиката на държавата, свързана с данъчните становища за Amazon. В това писмо Комисията поиска от Люксембург да потвърди, че Amazon се облага с данък в тази държава, и да уточни значимостта на дейността на групата Amazon, която се ползва с данъчно облекчение в рамките на данъчния режим за интелектуалната собственост. Освен това Комисията изиска всички данъчни становища, отнасящи се до групата Amazon, които са били в сила към момента. С електронно писмо от 18 юли 2014 г. Люксембург поиска удължаване на определения срок за отговор на писмото на Комисията от 24 юни 2014 г., като искането за удължаване беше уважено (2).

(2) На 4 август 2014 г. Люксембург представи отговора си на искането на Комисията от 24 юни 2014 г., към който бяха приложени по-специално писмо от 6 ноември 2003 г. от служба „Преки данъци“ (наричана по-нататък „люксембургската данъчна администрация“) до Amazon.com, Inc. (наричано по-нататък „разглежданото данъчно становище“ или „разглежданото ДС“), писмо от 23 октомври 2003 г. от Amazon.com, Inc. и писмо от 31 октомври 2003 г., изготвено от [Съветник 1] (*1) от името на Amazon.com, Inc., до люксембургската данъчна администрация, с които се иска данъчно становище (наричани по-нататък заедно „искането за ДС“), и годишните финансови отчети на дружеството с ограничена отговорност Amazon EU (наричано по-нататък „LuxOpCo“) (3), на Amazon Europe Holding Technologies SCS (наричано по-нататък „LuxSCS“) (4), на дружеството с ограничена отговорност Amazon Services Europe (наричано по-нататък „ASE“), на дружеството с ограничена отговорност Amazon Media EU (наричано по-нататък „AMEU“) и на други образувания, част от групата Amazon Люксембург.

(3) На 7 октомври 2014 г. Комисията прие решение за откриване на официалната процедура по разследване, предвидена в член 108, параграф 2 от ДФЕС (наричано по-нататък „решението за откриване“), във връзка с разглежданото ДС с мотива, че все още има сериозни съмнения относно съвместимостта на тази мярка с вътрешния пазар (5). В това решение Люксембург се приканва да представи допълнителни сведения относно разглежданото ДС (6). С писма от 3 и 5 ноември 2014 г. Люксембург поиска удължаване на определения срок за отговор на решението за откриване.

(4) С писмо от 21 ноември 2014 г. Люксембург представи мнението си относно решението за откриване. Към това писмо беше приложен по-специално доклад относно трансферните цени (наричан по-нататък „докладът относно ТЦ“), изготвен от [Съветник 2] от името на Amazon, който не е бил представен на Комисията преди това.

(5) Решението за откриване на процедурата беше публикувано в Официален вестник на Европейския съюз (7) на 6 февруари 2015 г. Заинтересованите страни бяха поканени да представят мненията си относно посоченото решение.

(6) С писмо от 13 февруари 2015 г. Комисията отправи искане за допълнителни сведения до Люксембург. В това писмо Комисията поиска също така от Люксембург разрешение да се свърже пряко с Amazon, за да получи исканите сведения, ако Люксембург не разполага с тях. На 24 февруари 2015 г. Люксембург поиска удължаване на определения срок за отговор на изпратеното от Комисията искане за сведения.

(7) С писмо от 5 март 2015 г. Amazon представи мнението си относно решението за откриване. Изброените по-долу трети страни също представиха мненията си относно решението за откриване: Oxfam на 14 януари 2015 г., Bundesarbeitskammer на 4 февруари 2015 г., Fedil на 27 февруари 2015 г., Booksellers Association (наричана по-нататък „BA“) на 3 март 2015 г., Syndicat de la librairie française (наричана по-нататък „SLF“) на 4 март 2015 г., Европейската и Международната федерация на търговците на книги (наричана по-нататък „EIBF“) на 4 март 2015 г., ATOZ S.A. на 5 март 2015 г., Computer and Communications Industry Association (наричана по-нататък „CCIA“) на 5 март 2015 г. и European Policy Information Center (наричана по-нататък „EPICENTER“) на 5 март 2015 г. Освен това на 5 март 2015 г. Федерацията на европейските издатели (наричана по-нататък „FEE“) и Синдикатът на разпространителите на културни развлечения (наричан по-нататък „SDLC“) заявиха подкрепата си за позицията на EIBF.

(8) На 12 март 2015 г. Комисията и Люксембург проведоха среща чрез телеконферентна връзка, на която Люксембург увери Комисията, че най-късно до 17 март 2015 г. ще бъде в състояние да представи изчерпателен отговор на искането за сведения на Комисията от 13 февруари 2015 г.

(9) С писмо от 17 март 2015 г. Люксембург отговори частично на искането за сведения на Комисията от 13 февруари 2015 г. Освен това държавата обясни, че не разполага с липсващите сведения, по-специално тези, свързани с определени договорни отношения между образуванията на Amazon в Люксембург и трети лица.

(10) На 19 март 2015 г. Комисията изпрати на Люксембург мненията на трети страни относно решението за откриване.

(11) С електронно писмо от 19 март 2015 г. Amazon представи измененото и преработено споразумение за поделяне на разходите (наричано по-нататък „СПР“), сключено между LuxSCS и две образувания от групата Amazon в САЩ на 1 януари 2005 г. Споразумението е изменено и преработено отново на 2 юли 2009 г. (като поражда правно действие, считано от 5 януари 2009 г.), след което е изменено още веднъж, като поражда правно действие, считано от 1 януари 2014 г. (8)

(12) С размяна на електронни писма от 18, 19 и 20 март 2015 г. Комисията уведоми Люксембург, че отговорът на държавата от 17 март 2015 г. на искането за сведения на Комисията от 13 февруари 2015 г. е непълен, и зададе допълнителни въпроси, за да получи разяснения.

(13) На 20 март 2015 г. Люксембург прие Комисията да зададе въпросите си пряко на Amazon. На 26 март 2015 г. Комисията уведоми Люксембург, че съгласно член 6а от Регламент (ЕО) № 659/1999 на Съвета (9) тя е констатирала, че към тази дата официалната процедура по разследване във връзка с разглежданото ДС е неефективна. На това основание и с разрешението на Люксембург (10), на 26 март 2015 г. Комисията отправи искане съгласно член 6а, параграф 6 от Регламент (ЕО) № 659/1999 до Amazon (наричано по-нататък „искането за пазарна информация“) за предоставяне на всички споразумения, сключени от Amazon от 2000 г. нататък, по силата на които правата върху интелектуалната собственост (наричана по-нататък „ИС“) на Amazon са предмет на договорни лицензи или са предоставени на разположение по друг начин (наричани по-нататък „споразуменията за ИС“), както и всяко СПР и/или споразумение за изкупуване, сключено между LuxSCS и други образувания от групата Amazon. Отправена бе и покана към Amazon да представи сведения относно дейността на LuxSCS и счетоводните отчети на дъщерните дружества на Amazon извън Люксембург, както и да разясни или отстрани противоречията в някои финансови данни. Накрая, бяха поискани сведения относно скорошните изменения в правната структура на групата Amazon в Люксембург.

(14) С писмо от 20 април 2015 г. Люксембург поиска разяснения от Комисията относно целта на срещата ѝ с Oxfam и Eurodad, за която не е информирала Люксембург. Освен това Люксембург поиска решението за изпращане на искане за пазарна информация да не бъде публикувано.

(15) С писмо от 4 май 2015 г. Amazon отговори частично на искането за сведения на Комисията от 26 март 2015 г. Amazon също така потвърди, че структурата му в Люксембург е изменена през 2014 г. и че на това основание Люксембург е приел ново данъчно становище, но обясни, че изменението не е относимо за целите на разследването на Комисията.

(16) На 8 май 2015 г. се състоя среща между Комисията, Люксембург и Amazon. След срещата Amazon представи допълнително мнение с писмо от 12 юни 2015 г. Освен това Amazon представи списък със споразумения за ИС, които нарича „споразумения M.com“, по силата на които Amazon предоставя на разположение на независими трети страни ИС, свързана с технологията на платформата си.

(17) С писмо от 13 май 2015 г. Люксембург представи мнението си във връзка с мненията на трети страни относно решението за откриване.

(18) С писмо от 3 юли 2015 г. Комисията припомни на Amazon, че все още не са представени някои сведения, по-специално относно споразуменията за ИС, и поиска допълнителни сведения.

(19) С писмо от 10 юли 2015 г. (изпратено повторно на 23 юли 2015 г.) Люксембург представи декларация относно недопускане на прилагане с обратна сила на отрицателно окончателно решение на Комисията.

(20) С писма от 24 и 31 юли 2015 г. Amazon предостави частичен отговор на искането на Комисията от 3 юли 2015 г., в който се съдържаха сведения относно споразуменията M.com. Предвид тези отговори Amazon счете, че е отговорено изцяло на искането за сведения относно споразуменията за ИС, тъй като според Amazon нито едно друго сключено от дружеството споразумение за ИС не е сравнимо с лицензионното споразумение за интелектуалната собственост, сключено между LuxSCS и LuxOpCo на 30 април 2006 г. (наричано по-нататък „лицензионното споразумение“) (11). Amazon поиска също така удължаване на определения срок за представяне на другите сведения, поискани от Комисията.

(21) С писмо от 31 юли 2015 г. Комисията припомни на Amazon всички изискани сведения, които още не са предоставени, по-специално изчерпателни сведения относно всички споразумения за ИС, сключени от Amazon от 2000 г. нататък. Тя поиска също така от Amazon да предостави новото данъчно становище, прието от Люксембург във връзка с дружеството през 2014 г. и споменато в писмото на Люксембург от 4 август 2014 г. и в писмото на Amazon от 4 май 2015 г.

(22) С писмо от 21 август 2015 г. Amazon отговори на искането на Комисията, но без да предоставя сведения относно другите споразумения за ИС.

(23) На 8 септември 2015 г. се състоя среща между Комисията и Amazon, за която беше съобщено на Люксембург. След срещата, с електронно писмо от 8 септември 2015 г. Комисията припомни на Amazon неудовлетвореното искане за сведения относно споразуменията за ИС.

(24) С електронно писмо от 14 септември 2015 г. Amazon обясни, че не съществува никакво друго споразумение, по силата на което на свързани или несвързани лица е предоставена или ще се предостави на разположение същата интелектуална собственост като тази, която е обхваната от лицензионното споразумение. Същевременно Amazon информира Комисията, че е в процес на изготвяне на списък с вътрешногрупови споразумения за ИС, независимо дали засягат или не ЕС или интелектуалната собственост, обхваната в лицензионното споразумение, сключено между LuxSCS и LuxOpCo. Този списък бе предоставен на Комисията на 17 септември 2015 г.

(25) С електронно писмо от 23 септември 2015 г. Amazon представи списък със споразумения, с които от или на трети страни с договорни лицензи са предоставени елементи на интелектуална собственост.

(26) С електронно писмо от 29 септември 2015 г. Комисията припомни на Amazon, че все още не са предоставени споразуменията за ИС, изискани от Комисията на 26 март и 3 юли 2015 г., въз основа на списъците, предоставени от Amazon на 17 и 23 септември 2015 г. Освен това Комисията поиска от Amazon допълнителни сведения относно докладите за поделяне на разходите и клиентите на LuxOpCo за всеки уебсайт.

(27) С електронни писма от 30 септември и 1, 2, 12, 13, 20 и 27 октомври 2015 г. Amazon предостави сведения.

(28) На 28 октомври 2015 г. се състоя среща между Комисията, Люксембург и Amazon.

(29) С електронно писмо от 20 ноември 2015 г. Комисията припомни на Amazon предмета на искането си за сведения от 26 март 2015 г. относно вътрешните и външните споразумения за ИС на Amazon и поиска от дружеството да представи допълнителни сведения.

(30) На проведена на 27 ноември 2015 г. среща дружество, което поиска да остане анонимно (наричано по-нататък „дружество X“), предостави на Комисията пазарна информация, която има връзка с разследването ѝ. По време на телефонен разговор, проведен на 15 януари 2016 г., дружество X предостави допълнителни сведения относно сектора на електронната търговия в Европа. С електронно писмо от 25 януари 2016 г., чийто предмет беше протоколът от проведения телефонен разговор, дружество X предостави допълнителни сведения.

(31) На 30 ноември 2016 г. Amazon съобщи допълнителни сведения.

(32) С електронно писмо от 1 декември 2015 г. Amazon поиска удължаване на определения срок за отговор на искането за сведения на Комисията от 20 ноември 2015 г.

(33) На 4 декември 2015 г. Amazon предостави сведенията, поискани от Комисията с електронното писмо от 20 ноември 2015 г., и поиска удължаване на срока, за да предостави липсващите отговори.

(34) С писма от 10 и 28 декември 2015 г. Люксембург представи мнението си след срещата на 28 октомври 2015 г.

(35) С електронно писмо от 11 декември 2015 г. Комисията припомни на Amazon липсващите отговори на искането за сведения от 20 ноември 2015 г. и отправи до Amazon ново искане за сведения с допълнителни въпроси.

(36) На 18 декември 2015 г. Amazon предостави допълнителни отговори на искането за сведения на Комисията от 20 ноември 2015 г.

(37) С електронно писмо от 18 декември 2015 г. Комисията покани Люксембург да представи мнението и коментарите си относно сведенията, предоставени на Комисията от Amazon към този момент от процедурата по разследване.

(38) На 12 и 15 януари 2016 г. Amazon отговори частично на искането за сведения на Комисията от 11 декември 2015 г. и поиска удължаване на срока, за да предостави липсващите сведения.

(39) На 18 януари 2016 г. Amazon предостави допълнителни сведения.

(40) С електронно писмо от 19 януари 2016 г. Комисията информира Amazon, че все още липсват някои отговори на въпроси, поставени в предходни искания за сведения. Освен това Комисията поиска разяснения и допълнителни сведения.

(41) На 22 януари 2016 г. Amazon отговори частично на искането за сведения на Комисията от 19 декември 2015 г. На 28 януари 2016 г. Amazon отговори частично на искането за сведения на Комисията от 11 декември 2015 г. С писма от 5, 15, 19 и 24 февруари 2016 г. Amazon отговори частично на искането за сведения на Комисията от 19 януари 2016 г.

(42) На 26 февруари 2016 г. Комисията изпрати напомняне на Amazon, с което иска от дружеството да предприеме последващи действия по въпросите, на които все още не е даден отговор и които са формулирани в исканията за сведения от 20 ноември 2015 г., 11 и 18 декември 2015 г. и 19 януари 2016 г.

(43) На 4 и 21 март 2016 г. Amazon отговори частично на искането за сведения на Комисията от 11 декември 2015 г.

(44) С електронно писмо от 11 март 2016 г. Amazon отговори частично на искането за сведения на Комисията от 26 февруари 2016 г.

(45) С електронно писмо от 22 март 2016 г. Amazon отговори частично на искането за сведения на Комисията от 19 януари и 26 февруари 2016 г.

(46) С електронно писмо от 8 март 2016 г. Amazon прие да се откаже от исканията за поверителност, които са били предявени преди това по отношение на Люксембург в писмо от 22 януари 2016 г. във връзка с определени предоставени сведения и се ангажира да съобщи тези сведения на Люксембург.

(47) На 14 март 2016 г. Amazon потвърди, че последните сведения, предоставени на Комисията, са съобщени и на Люксембург.

(48) На 1 април 2016 г. Комисията поиска от дружество X да приеме определени пазарни данни, предоставени от него, да бъдат съобщени на Люксембург. На 5 април 2016 г. дружество X се съгласи с това искане.

(49) На 8 април 2016 г. Комисията се информира от Amazon относно сведенията, които дружеството е съобщило на Люксембург към този момент от процедурата по разследване. Комисията информира също така Amazon, че все още липсват определени сведения, посочени в искането за сведения на Комисията от 11 февруари 2015 г. Освен това Комисията отправи към Amazon искане за разяснения и допълнителни сведения.

(50) С електронно писмо от 11 април 2016 г. Amazon уточни какви сведения са предоставени на Люксембург.

(51) С писмо от 18 април 2016 г. Комисията запита Люксембург какви сведения е получил от Amazon и го покани да представи мнението си относно тези сведения. Освен това Комисията припомни електронното си писмо от 18 декември 2015 г., с което е приканила Люксембург да представи мнението си относно данните, съобщени от Amazon. Накрая, Комисията съобщи на Люксембург пазарните данни съгласно договореното с дружество X и поиска от Люксембург да ѝ представи мнението си.

(52) На 22 април 2016 г. Amazon отговори частично на искането за сведения на Комисията от 8 април 2016 г. и поиска удължаване на определения срок за липсващите отговори.

(53) С писмо от 2 май 2016 г. (изпратено повторно на 10 май 2016 г.) Люксембург потвърди получаването на сведенията, предоставени от Amazon към този момент от разследването, и съобщи мнението си по тях. Във връзка с пазарната информация, предоставена от дружество X, Люксембург информира Комисията, че е съобщил тази информация на Amazon, тъй като според него Amazon е в по-добра позиция да изрази мнение.

(54) С електронно писмо от 2 май 2016 г. Amazon отговори частично и призна, че липсват отговори на въпросите, поставени в искането за сведения на Комисията от 8 април 2016 г., както е посочено в писмото от 22 април 2016 г.

(55) С електронно писмо от 17 май 2016 г. Комисията уточни предмета на сведенията, които е поискала преди това от Amazon, и припомни, че все още липсват сведения, посочени в исканията ѝ за сведения от 11 декември 2015 г. и 8 април 2016 г.

(56) С електронно писмо от 24 май 2016 г. Amazon отговори на електронното писмо на Комисията от 17 май 2016 г.

(57) На 26 май 2016 г. се състоя среща между Комисията, Люксембург и Amazon. По време на тази среща и в проекта на протокола от нея Комисията постави допълнителни въпроси на Amazon. С писмо от 20 юни 2016 г. Amazon отговори на тези въпроси.

(58) С писмо от 21 юни 2016 г. Amazon представи мнението си относно пазарната информация, съобщена от дружество X. Освен това Amazon поиска достъп до всички сведения, съобщени от дружество X, както и разкриване на името му.

(59) На 7 юли 2016 г. Комисията съобщи на Amazon мнението си относно изменения протокол от срещата на 26 май 2016 г. Освен това Комисията поиска допълнителни сведения от Amazon.

(60) С електронно писмо от 22 юли 2016 г. Amazon отговори частично на искането за сведения на Комисията от 7 юли 2016 г. В отговора си Amazon информира Комисията за ограничителното разпореждане, защитаващо документите, използвани в производството пред Федералния данъчен съд на САЩ. Поради тази причина Amazon предложи да представи редактирани документи, при условие че разполага с тях.

(61) С електронно писмо от 27 юли 2016 г. Комисията припомни на Amazon липсващите сведения, посочени в искането ѝ за сведения от 7 юли 2016 г., и прие да получи временно редактирана версия на документите, представени в производството пред Федералния данъчен съд на САЩ. Освен това Комисията поиска разяснения и допълнителни сведения от Amazon.

(62) С електронно писмо от 29 юли 2016 г. Amazon отговори частично на искането за сведения на Комисията от 7 юли 2016 г. и поиска удължаване на определения срок за липсващите отговори. С писмо от 12 август 2016 г. Amazon отговори частично на искането за сведения на Комисията от 7 и 27 юли 2016 г.

(63) С електронно писмо от 19 август 2016 г. Комисията поиска от Amazon разяснения и допълнителни сведения относно отговорите на дружеството на искането за сведения от 7 юли 2016 г.

(64) С електронно писмо от 19 август 2016 г. и повторно с писмо от 22 август 2016 г. Комисията отправи искане за сведения до Amazon, за да получи всички редактирани документи от производството пред Федералния данъчен съд на САЩ.

(65) На 26 август 2016 г. Amazon отговори частично на искането за сведения на Комисията от 7 юли 2016 г. и поиска удължаване на определения срок, за да допълни отговора си.

(66) С електронно писмо от 30 август 2016 г. Amazon информира Комисията, че искането на дружеството за достъп до документите, използвани в производството пред Федералния данъчен съд на САЩ, е уважено, и съобщи, че ще изпрати незабавно нередактираните документи.

(67) На 9 септември 2016 г. Amazon отговори частично на искането за сведения на Комисията от 19 август 2016 г.

(68) На 30 септември 2016 г. Amazon представи нередактираните документи, представени в хода на производството пред Федералния данъчен съд на САЩ, както беше поискано от Комисията на 22 август 2016 г.

(69) С електронни писма от 7 и 19 декември 2016 г. Комисията поиска от Amazon допълнителни сведения относно производството пред Федералния данъчен съд на САЩ. На 20 декември 2016 г. Amazon съобщи отговора си.

(70) На 21 декември 2016 г. Комисията отправи искане за сведения до Amazon, на което дружеството отговори частично на 20 януари 2017 г. С електронно писмо от 2 февруари 2017 г. Комисията изпрати на Amazon допълнителни разяснения относно искането си за сведения от 21 декември 2017 г. На 6, 8 и 27 февруари и на 6 март 2017 г. Amazon предостави на Комисията допълнителни сведения и частични отговори. С електронно писмо от 13 март 2017 г. Комисията припомни на Amazon, че някои сведения все още не са представени.

(71) На 14 март 2017 г. Комисията отправи искане за сведения до Amazon.

(72) С електронно писмо от 24 март 2017 г. Amazon изпрати на Комисията становището на Федералния данъчен съд на САЩ от 23 март 2017 г.

(73) С електронно писмо от 27 март 2017 г. Комисията поиска от Amazon допълнителни сведения относно становището на Федералния данъчен съд на САЩ.

(74) На 28 март 2017 г. Amazon поиска от Комисията повече време за отговор поради процедурите след съдебното производство, които все още са били в ход в САЩ.

(75) С електронно писмо от 4 април 2017 г. Amazon отговори частично на искането за сведения на Комисията от 14 март 2017 г.

(76) С електронно писмо от 7 април 2017 г. Комисията информира Люксембург и Amazon, че е задължена да отхвърли искането на Amazon за пълен достъп до информацията, съобщена от дружество X.

(77) На 11 април 2017 г. Amazon предостави друг частичен отговор на искането за сведения на Комисията от 14 март 2017 г. и поиска удължаване на определения срок, за да съобщи определени липсващи елементи от отговора си.

(78) С електронно писмо от 12 април 2017 г. Amazon предостави частичен отговор на Комисията.

(79) На 17 април 2017 г. Amazon представи допълнителни сведения относно процедурата след съдебното производство, която все още е била в ход в САЩ.

(80) На 18 май 2017 г. Amazon изпрати още един частичен отговор, с който завърши отговора си на искането за сведения на Комисията от 14 март 2017 г.

(81) С електронно писмо от 19 май 2017 г. Комисията отправи искане за сведения до Amazon.

(82) На 29 май 2017 г. Amazon предостави допълнителни сведения на Комисията.

(83) С електронно писмо от 7 юни 2017 г. Amazon изпрати отговора си на искането за сведения на Комисията от 19 май 2017 г.

(84) С електронно писмо от 14 юни 2017 г. Комисията поиска от Amazon да потвърди, че всички предоставени ѝ от дружеството сведения през 2016 г. и 2017 г. са съобщени и на Люксембург, и прикани Люксембург да представи мнението си относно сведенията, представени на Комисията от Amazon към този момент от разследването. На 19 юни 2017 г. Amazon потвърди, че всички сведения, предоставени на Комисията през 2016 г. и 2017 г., са съобщени и на Люксембург. С електронно писмо от 21 юни 2017 г. Люксембург потвърди, че е получил всички документи, които са съобщени от Amazon на Комисията през 2016 г. и 2017 г., и заяви, че няма допълнително мнение относно тази информация с изключение на съобщенията на Amazon от 30 септември 2016 г. и 20 януари 2017 г.

(85) На 22 юни 2017 г. се състоя среща между Комисията, Люксембург и Amazon.

(86) На 6 юли 2017 г. Люксембург представи мнението си относно информацията, съобщена от Amazon на 30 септември 2016 г. и 20 януари 2017 г.

(87) На 6 юли 2017 г. Комисията отправи искане за сведения до Amazon, на което Amazon отговори на 10 и 27 юли и на 4 и 7 август 2017 г.

(88) С електронно писмо от 9 август 2017 г. Комисията отправи искане за сведения до Amazon, на което дружеството отговори на 7 септември 2017 г.

(89) На 12 септември 2017 г. Люксембург потвърди с електронно писмо, че няма допълнително мнение относно информацията, съобщена от Amazon на 10 и 27 юли, на 4 и 7 август и на 7 септември 2017 г.

2. ФАКТИЧЕСКА И ПРАВНА ОБСТАНОВКА

2.1. ОПИСАНИЕ НА ПОЛУЧАТЕЛЯ НА РАЗГЛЕЖДАНОТО ДС

2.1.1. ГРУПАТА AMAZON

(90) Групата Amazon включва в себе си дружеството Amazon.com, Inc. и всички дружества, контролирани пряко или косвено от него (наричани по-нататък заедно „Amazon“ или „групата Amazon“). Amazon е със седалище в Сиатъл, щата Вашингтон, САЩ.

(91) Amazon управлява дейности по търговия на дребно и услуги.

(92) Дейностите по търговия на дребно на Amazon се състоят в продажба на широка гама от продукти на клиенти посредством канала на притежаваните от групата уебсайтове, като продуктите включват книги, DVD дискове, видео, потребителска електроника, компютри, домакински принадлежности, инструменти, хардуер, мобилни телефони и т.н., както и съдържание, като цифрова музика, електронни книги, игри и т.н., които Amazon купува от доставчици с цел препродажба (12). Amazon изпълнява поръчките на клиентите по няколко начина, по-специално посредством собствените си международни и северноамерикански центрове и мрежи за обработка на поръчки, посредством споразумения с подизпълнители и партньори за обработката на поръчки в някои държави и посредством цифрова доставка (13).

(93) Дейностите, свързани с услуги, на Amazon включват дейностите на групата в рамките на програмите с трети страни, наречени „Third-Party Seller Programs“ („програми с търговци трети страни“), като Marketplace и Merchants@Amazon, благодарение на които Amazon дава възможност на други (по-малки) предприятия и на физически лица (Marketplace), както и на средни или големи търговци на дребно (Merchants@Amazon) да предлагат продуктите си за продажба на уебсайтовете на Amazon. Продуктите на търговците трети страни са интегрирани на уебсайтовете на Amazon. В замяна на това участващите предприятия и физически лица плащат комисиони на Amazon (14). Тези предприятия и търговци трети страни могат също така по желание да изпращат материалните си запаси в Amazon; Amazon ги съхранява в центровете си за обработка на поръчки (15), излага ги на всичките си уебсайтове и ги взема, опакова и доставя до адреса на клиента (т.нар. дейност „спедиция от Amazon“) (16).

(94) Amazon получава приходи и от други маркетингови и рекламни услуги, като рекламирането онлайн и договорите за кобрандирани кредитни карти. В миналото Amazon предлагаше услугите, функционалностите и технологиите си за електронна търговия за експлоатация на уебсайтовете на други предприятия, които продаваха продуктите на дружеството с марката и URL адреса на Amazon в рамките на програмата му „Merchant.com“. В рамките на програмата си за лицензирани магазини (с наименованието „Syndicated Stores“) Amazon предлагаше в миналото услугите, функционалностите и технологиите си за електронна търговия за експлоатация на уебсайтовете на други предприятия, които продаваха продуктите на дружеството под друго търговско наименование и с друг URL адрес (17). И двете програми постепенно бяха прекратени (18).

(95) Накрая, Amazon произвежда и продава хардуер, като например устройствата Amazon Kindle, Amazon Fire и Amazon Echo.

(96) Amazon управлява тринадесет световни уебсайта, сред които www.amazon.com, и шест европейски уебсайта: www.amazon.de, www.amazon.co.uk, www.amazon.fr, www.amazon.it и www.amazon.es (наричани по-нататък „европейските уебсайтове“) и www.amazon.nl (19). Дейностите на Amazon са организирани в три сегмента: сегмент „Северна Америка“, международен сегмент и сегмент „Amazon Web Services“ (наричан по-нататък „AWS“) (20).

(97) Продажбите в сегмента „Северна Америка“ се състоят основно от продажби на дребно на потребителски стоки (в това число продажбите, реализирани от търговци трети страни) и абонаменти посредством уебсайтовете, насочени към Северна Америка, като www.amazon.com, www.amazon.ca и www.amazon.com.mx. Този сегмент включва също така износната търговия от тези уебсайтове.

(98) Продажбите в международния сегмент се състоят основно от продажби на дребно на потребителски стоки (в това число продажбите, реализирани от търговци трети страни) и абонаменти посредством международните уебсайтове, като www.amazon.com.au, www.amazon.com.br, www.amazon.cn, www.amazon.in, www.amazon.co.jp, европейските уебсайтове и www.amazon.nl. Този сегмент включва също така износната търговия от тези международни уебсайтове (в това число износна търговия от тези сайтове с местоназначение до клиенти в САЩ, Мексико и Канада) с изключение на износната търговия от северноамериканските уебсайтове на Amazon.

(99) Сегментът „AWS“ обхваща световните продажби на компютри, пространство за съхранение, бази данни и други предложения за услуги за стартиращи предприятия, утвърдени предприятия, държавни институции и висши учебни заведения. Посредством AWS Amazon дава достъп до технологични инфраструктури, предназначени за различни видове дейности.

(100) През 2016 г. нетните продажби на Amazon в световен план достигат близо 136 милиарда щатски долара, а нетната печалба — 2,37 милиарда щатски долара. В световен план 91 % от оборота на Amazon са от дейностите по търговия на дребно. 59 % от нетните продажби са реализирани в сегмента „Северна Америка“, 32 % в международния сегмент и 9 % в сегмента „AWS“. През 2016 г. броят на служителите на Amazon е 314 400 души на непълен или пълен работен ден (21).

2.1.2. ДЕЙНОСТИ НА AMAZON В ЕВРОПА

(101) Преди май 2006 г. Amazon експлоатира европейските си уебсайтове посредством американско дъщерно дружество, притежавано изцяло от Amazon.com, Inc.: Amazon.com International Sales, Inc. (наричано по-нататък „AIS“). AIS управлява от свое име търговията на дребно на европейските уебсайтове на Amazon (по онова време това са www.amazon.de, www.amazon.co.uk и www.amazon.fr), а друго американско дружество от групата, а именно Amazon International Marketplace, Inc. (наричано по-нататък „AIM“), управлява от свое име дейностите, свързани с услуги, на тези уебсайтове. Самото AIM е единствен акционер в ASE, създадено през 2003 г., което встъпва като комисионер за дейностите, свързани с услуги, на европейските уебсайтове. Накрая, изцяло притежаваните от Amazon дъщерни дружества, учредени в Обединеното кралство, Германия и Франция (наричани по-нататък „европейските свързани дружества“) (22), предоставят определени услуги за европейските уебсайтове, например услуги за препращане на клиенти (23).

(102) Преструктурирането на европейските дейности на Amazon, както е описано в искането за ДС, влиза в сила, считано от май 2006 г. (наричано по-нататък „преструктурирането от 2006 г.“). Структурата, изобразена на Graphique 1, е в сила през финансовите години за периода от 1 май 2006 г. до 30 юни 2014 г. (наричан по-нататък „разглежданият период“). През юли 2014 г. Amazon преструктурира дейностите си в Европа (наричано по-нататък „преструктурирането от 2014 г.“). Преструктурирането от 2014 г. и осъществяваните след него дейности на Amazon не се разглеждат в настоящото решение. Фигура 1 Структура на европейските образувания на Amazon в периода 2006—2014 г. ЛЮКСЕМБУРГ Европейски местни свързани дружества Комисиона за предоставяне на услуги Лицензионно възнаграждение Разпределение на разходите за НИРД Лицензионно възнаграждение Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS САЩ Amazon US

2.1.2.1. LuxSCS

(103) LuxSCS е люксембургско командитно дружество. Въпреки че собствениците на капитала са се променяли в рамките на разглеждания период, съдружниците на LuxSCS винаги са били дружества със седалище в САЩ (24). При създаването на дружеството през 2004 г. съдружниците в него са Amazon Europe Holding, Inc. (основен съдружник), Amazon.com International Sales, Inc. и Amazon.com International Marketplace, Inc. През май 2006 г. ACI Holdings, Inc. и Amazon.com, Inc. заменят Amazon.com International Marketplace, Inc. като съдружници в LuxSCS. Считано от септември 2009 г., съдружниците в LuxSCS са Amazon Europe Holding, Inc. (основен съдружник), Amazon.com International Sales, Inc. и Amazon.com, Inc. (25).

(104) По време на разглеждания период LuxSCS е трябвало да действа единствено като дружество, притежаващо нематериалните активи за дейностите на Amazon в Европа, за които дружеството LuxOpCo е отговаряло в качеството си на основен оператор (26). Както Amazon обяснява в писмо от 20 април 2006 г. до люксембургската данъчна администрация, дейностите на LuxSCS са се ограничавали до „чисто и просто притежание“ на нематериалните активи и акциите на LuxOpCo. „Ограниченият брой правни споразумения“, сключени от LuxSCS, са единствено онези, „необходими за функционирането на люксембургската структура“. LuxSCS е трябвало да получава от дъщерните си дружества единствено пасивни приходи (лицензионни възнаграждения и приходи от лихви) (27). LuxSCS е предоставяло също така вътрешногрупови заеми на LuxOpCo и на други предприятия от групата (28). LuxSCS не е имало никакво физическо присъствие, нито служители през разглеждания период.

(105) През 2005 г. LuxSCS подписва споразумения за лицензиране и за преотстъпване на съществуващите права върху интелектуалната собственост („License and Assignment Agreement For Pre-existing Intellectual Property“, наричано по-нататък „споразумението за изкупуване“) с Amazon Technologies, Inc. (наричано по-нататък „ATI“) (29) и СПР с две образувания от групата Amazon, установени в САЩ: A9.com, Inc. (наричано по-нататък „A9“) и ATI (30). LuxSCS сключва също така споразумение за лицензиране и преотстъпване на правата върху интелектуалната собственост („Intellectual Property Assignment and License Agreement“) с Amazon.co.uk Ltd., Amazon.fr SARL и Amazon.de GmbH, по силата на което LuxSCS получава запазените марки и правата върху интелектуалната собственост на европейските уебсайтове, които тези европейски свързани дружества са притежавали до 30 април 2006 г. (31).

(106) Благодарение на споразумението за изкупуване и на СПР LuxSCS получава правото да експлоатира определени права върху интелектуалната собственост на Amazon и техните производни (наричани по-нататък „нематериалните активи“) (32), които са притежавани и разработвани от A9, ATI и самото LuxSCS (33), както и да ги преотстъпва с подлиценз. LuxSCS получава тези права за използване на нематериалните активи за целите на експлоатацията на европейските уебсайтове, както и за всякакви други цели на европейска територия (34). В замяна на това LuxSCS е задължено да прави плащания за изкупуване (посочени в таблица 11) и да внася годишния си дял (посочен в таблица 12) от разходите, свързани с описаната в СПР програма за разработки (35). По силата на СПР дружеството трябва да полага всички възможни усилия, за да предотврати накърняване на нематериалните активи, които са му преотстъпени под лиценз от A9 и ATI (36). Освен това, както е посочено в измененото и преработено СПР от 2009 г., дружеството се задължава да поеме функциите и рисковете, посочени в приложение B (наричано по-нататък „Exhibit B“) към СПР (37).

(107) Съгласно СПР нематериалните активи включват i) „всички и всякакви права върху интелектуалната собственост в целия свят“, на които ATI и LuxSCS са собственици или притежават по друг начин, както и определени права върху интелектуалната собственост, притежавани от A9 (38), ii) всички тези права върху ИС, отдадени под лиценз, прехвърлени или преотстъпени на посочените страни, и iii) производните на тази интелектуална собственост, преотстъпени на някоя от страните по силата на СПР. Нематериалните активи съдържат по същество три категории интелектуална собственост, които са назовани i) „технология“ (39), ii) „данни на клиентите“ (40), и iii) „запазени марки“ (41). Те не обхващат имената на домейни в интернет (42).

2.1.2.2. LuxOpCo и неговите дъщерни дружества

(108) По време на разглеждания период LuxOpCo е дъщерно дружество, изцяло притежавано от LuxSCS (43). В рамките на преструктурирането от 2006 г. е било предвидено това дружество да поеме занапред функциите, изпълнявани до този момент от AIS и AIM (44). Предвидено е също така дружеството да продължи да развива и усъвършенства постоянно основаващия се на софтуер бизнес модел, който стои в основата на дейностите по търговия на дребно и услуги на Amazon в Европа (45). Съгласно предвиденото, през този период LuxOpCo е изпълнявало функцията на централно управление на групата Amazon в Европа и е било основният оператор за дейностите по онлайн търговия на дребно и услуги на Amazon в Европа, които се осъществяват чрез канала на европейските уебсайтове (46). LuxOpCo е трябвало също така да управлява вземането на стратегически решения относно дейностите по търговия на дребно и услуги, осъществявани посредством европейските уебсайтове, както и основните физически елементи на дейностите по продажба на дребно (47). Предвидено е дружеството да определя стратегиите и насоките за представяне и продажба на продуктите на европейските уебсайтове, стратегиите за ценообразуване и мърчандайзинга на продаваните продукти или предлаганите услуги, както и някои промоции и програми за рекламиране, предлагани на европейските уебсайтове. То е трябвало също така да отговаря за стратегическите решения, свързани с подбора на търговците трети страни и на категориите продукти, както и за маркетинга по отношение на третите страни. Накрая, LuxOpCo е трябвало да управлява всички аспекти на обработката на поръчки (48).

(109) В рамките на разглеждания период LuxOpCo е вписвало в отчетите си оборота както от продажбите на продукти, така и от услугите за обработка на поръчки. То е купувало от доставчици, намиращи се в различни държави, стоки, предвидени за препродажба, които след това са били препратени на крайните клиенти, осъществили покупката си на европейските уебсайтове. LuxOpCo е било официалният продавач (49) на материалните запаси на Amazon на европейските уебсайтове; то е било техен притежател и е поемало рисковете от загуби (50). То е отговаряло също така за спедираните стоки от предприятията трети страни и от физически лица директно до центровете за обработка на поръчки (51).

(110) LuxOpCo е изпълнявало и функции по управление на касовите средства (52) и е притежавало (пряко или косвено) акции в ASE, AMEU и европейските свързани дружества, които са предоставяли различни вътрешногрупови услуги в подкрепа на дейностите на LuxOpCo.

(111) През разглеждания период установените в Люксембург ASE и AMEU са съставлявали заедно с LuxOpCo данъчно консолидирана група по отношение на люксембургския данъчен режим, като LuxOpCo е играело ролята на консолидиращо дружество в рамките на тази данъчно консолидирана група (53). Следователно по силата на люксембургското данъчно право тези установени в Люксембург дружества не са били третирани като отделни образувания, а са плащали данъците си на консолидирана основа, т.е. сякаш представляват едно-единствено данъчнозадължено лице (54).

(112) След преструктурирането от 2006 г. е било предвидено ASE да продължи да предоставя услуги на LuxOpCo (55). През разглеждания период то е управлявало услугата на Amazon за търговците трети страни в Съюза, т.нар. „MarketPlace“. „MarketPlace“ дава на малки предприятия и на физически лица възможността да предлагат продуктите си посредством европейските уебсайтове на Amazon. Тази услуга им е давала възможност също така да изпращат на Amazon своите материални запаси, които са били складирани в центровете за обработка на поръчки на Amazon, и продуктите са били вземани, опаковани и доставяни навсякъде в Европа от Amazon. През разглеждания период AMEU е управлявало цифровите дейности на Amazon в Съюза (които включват например продажбата на MP3 и на електронни книги).

(113) През 2013 г. и 2014 г. консолидираният нетен оборот на LuxOpCo е възлизал съответно на 13 612 449 784 EUR и 15 463 362 589 EUR. През финансовата 2013 година LuxOpCo е било работодател на средно 523 служители на пълно работно време (наричани по-нататък „СПРВ“), ASE — на 63 СПРВ, а AMEU — на 5 СПРВ. Служителите на LuxOpCo, ASE и AMEU са заемали по-специално стратегически ръководни постове, като задачите им са били да управляват и координират всички европейски дейности на Amazon (56).

(114) След преструктурирането през 2006 г. е било предвидено европейските свързани дружества да продължат да предоставят на LuxOpCo същите услуги за европейските уебсайтове каквито са предоставяли преди това на AIS и AIM (57). Вследствие на това през разглеждания период европейските свързани дружества са предоставяли услуги по препращане на клиенти за европейските уебсайтове, като са осъществявали услуги за клиентите и за търговците, помощни услуги [като помощни услуги във връзка с маркетинга, локализацията и приспособяването, научноизследователската и развойната дейност („помощни услуги в областта на НИРД“)], както и услуги за обработка на поръчки (58). Европейските свързани дружества са разработвали местно съдържание за европейските уебсайтове и са допринасяли за управлението на стоките за търговците на дребно онлайн в съответствие с поисканото от LuxOpCo. Поддръжката за обслужването на клиентите се е състояла в предоставяне на услуги за помощ на клиентите преди и след продажбата, като тези услуги са предоставяни по електронната поща, по телефона, чрез онлайн чат или посредством всякакво друго средство за комуникация, в съответствие с поисканото от LuxOpCo, с цел удовлетворяване на потребностите на клиентите. Услугите по поддръжка са се състояли от обща поддръжка и административна поддръжка. Накрая, европейските свързани дружества са допринасяли и за отправяне на искания до операторите на други местни уебсайтове да популяризират европейските уебсайтове сред клиентите си (т.нар. програма „Партньори“).

(115) Услугите на европейските свързани дружества са били предоставяни на LuxOpCo съгласно „споразуменията за предоставяне на услуги“, сключени между всяко от свързаните дружества и LuxOPCo на 1 май 2006 г. (59). Европейските свързани дружества са действали от собствено име, когато са предоставяли тези услуги за сметка на LuxOpCo, но не са поемали никакъв риск за продажбите или за материалните запаси (60). Съгласно споразуменията за предоставяне на услуги европейските свързани дружества са получавали възнаграждение от LuxOpCo по метода на транзакционната нетна печалба, като показателят за печалба е надбавка върху понесените разходи (61), което свидетелства за ролята на европейските свързани дружества по отношение на LuxOpCo (62). На практика понасяните от европейските свързани дружества разходи за предоставянето на услугите, които са извършвали за LuxOpCo, са били фактурирани на LuxOpCo с надбавка, варираща между 3 % и 8 %. През 2013 г. европейските свързани дружества регистрираха следния оборот: Amazon.co.uk Ltd: [400—500] милиона британски лири; Amazon Logistik GmbH: [100—200] милиона евро; Amazon.de GmbH: [90—100] милиона евро; Amazon.fr Logistique SAS: [100—200] милиона евро; и Amazon.fr SARL: [50—60] милиона евро.

2.1.2.3. Лицензионното споразумение

(116) LuxOpCo сключва лицензионно споразумение с LuxSCS, което започна да поражда правно действие от 30 април 2006 г. По силата на това споразумение LuxOpCo получава неотменимо изключително право да разработва, усъвършенства и използва нематериалните активи с цел експлоатация на европейските уебсайтове и с всякаква друга цел в рамките на географската територия (63) на „европейската държава“ (64) срещу заплащане на възнаграждение (наричано по-нататък „лицензионното възнаграждение“) (65). Всяко право върху интелектуална собственост, което LuxOpCo създава или продължава да развива посредством нематериалните активи (66) или благодарение на достъпа до тях, се преотстъпва на LuxSCS (67). LuxOpCo е задължено по собствена инициатива и на собствен риск да предприема необходимите мерки за защита и поддръжка на нематериалните активи (68). В лицензионното споразумение се предвижда също така LuxOpCo да предоставя вътрешни услуги в полза на LuxSCS без каквото и да било отделно възнаграждение (69). Освен това LuxOpCo се съгласява да поема всички рискове, свързани с всички дейности, които са му вменени по силата на лицензионното споразумение (70). В случай че LuxOpCo придобива от трети страни права върху ИС, които дружеството използва за същата цел като нематериалните активи, то е задължено да преотстъпи тези права на LuxSCS без заплащане на лицензионно възнаграждение (71).

(117) LuxOpCo, ASE, AMEU и европейските свързани дружества са използвали нематериалните активи, за да упражняват стопанската си дейност (72).

(118) Съгласно лицензионното споразумение LuxOpCo има право да дава на свързани дружества подлицензи върху нематериалните активи (73). На 30 април 2006 г. LuxOpCo сключва „лицензионно споразумение за интелектуалната собственост“ (на английски език „Intellectual Property License Agreement“) както с ASE, така и с AMEU, по силата на което на двете дружества се дават неотменими неизключителни лицензи върху нематериалните активи. Тези две споразумения до голяма степен съответстват на лицензионното споразумение между LuxOpCo и LuxSCS. Съгласно тези споразумения лицензионното възнаграждение, което ASE и AMEU трябва да плащат на LuxOpCo, е определено по същия начин като лицензионното възнаграждение, което LuxOpCo трябва да плаща на LuxSCS съгласно лицензионното споразумение.

(119) Съгласно споразуменията за предоставяне на услуги европейските свързани дружества са упълномощени да използват нематериалните активи, както и другата нематериална собственост и запазени марки, на които LuxOpCo е собственик или притежава по друг начин, доколкото това им е необходимо, за да предоставят услугите си на LuxOpCo. Цялата репутация, създадена при това ползване, е в полза единствено на LuxOpCo (74). Всички права върху интелектуалната собственост и техните производни, които са създадени или придобити от европейските свързани дружества във връзка с предоставянето на тези услуги, остават собственост на LuxOpCo (75).

(120) Лицензионното споразумение е било в сила през целия живот на всички преотстъпени с подлиценз нематериални активи (76) и е можело да бъде прекратено единствено в случай на промяна в контрола или съществено натрупване на тежести (77) или в случай че някоя от страните не успее да поправи свое неизпълнение на задълженията в рамките на това споразумение (78). Следователно LuxSCS не е било в състояние да прекрати едностранно лицензионното споразумение. Лицензионното споразумение е изменено през януари 2010 г., като започва да поражда правно действие от 1 януари 2009 г. (79). Изменението е свързано с определението на понятието „оперативна печалба, реализирана в ЕС“ (на английски език „EU Operating Profit“), използвано за целите на изчисляването на лицензионното възнаграждение (80).

2.2. РАЗГЛЕЖДАНАТА МЯРКА

2.2.1. РАЗГЛЕЖДАНОТО ДС

(121) Разглежданото ДС представлява писмо от 6 ноември 2003 г., което съдържа едно-единствено изречение и е адресирано до Amazon.com, Inc. от люксембургската данъчна администрация, като в него се посочва следното: „След като се запознах с писмото от 31 октомври [sic] 2003 г., което ми бе изпратено от [Съветник 1], както и с писмото ви от 23 октомври [sic] 2003 г., в което се излага позицията ви относно данъчното третиране в Люксембург с оглед на бъдещите ви дейности, с удоволствие ви уведомявам, че мога да одобря съдържанието на двете писма.“

(122) Поради закъснение в изпълнението на реорганизацията на европейските дейности на Amazon дружеството иска удължаване на срока на валидност на ДС с писмо от 5 декември 2004 г. до люксембургската данъчна администрация, която в отговор потвърждава на Amazon това удължаване с писмо от 23 декември 2004 г. (81). Първоначално одобреният петгодишен срок на разглежданото ДС е удължен през 2010 г. и на практика ДС се прилага до юни 2014 г. (82).

2.2.2. ПИСМОТО ОТ 31 ОКТОМВРИ 2003 Г.

(123) В писмото си от 31 октомври 2003 г., адресирано до люксембургската данъчна администрация (наричано по-нататък „писмото на Amazon от 31 октомври 2003 г.“), Amazon иска потвърждение на данъчното третиране на LuxSCS, неговите съдружници, установени в САЩ, и дивидентите, получавани от LuxOpCo в рамките на тази структура. В писмото се обяснява, че в качеството си на командитно дружество LuxSCS не може да има отделна данъчна субектност от тази на съдружниците си и че вследствие на това то не следва да се облага с корпоративен данък, нито с данък върху имуществото в Люксембург.

(124) Въпреки данъчната прозрачност на LuxSCS, дружеството или неговите съдружници, установени в САЩ, е можело да бъдат обложени с данък в Люксембург, ако бъде счетено, че осъществяват дейностите си чрез постоянен стопански обект в Люксембург. В тази връзка в писмото се уточнява, че нито по отношение на LuxSCS, нито по отношение на съдружниците му може да се счита, че имат действително присъствие в Люксембург (офиси, персонал и т.н.), така че при липса на постоянен обект за осъществяване на стопанска дейност за LuxSCS не следва да се счита, че има отделна данъчна субектност от тази на съдружниците си, нито че упражнява стопанска дейност в Люксембург (83). По същия начин за неговите съдружници не би могло да се счита, че имат постоянен стопански обект в Люксембург.

2.2.3. ПИСМОТО ОТ 23 ОКТОМВРИ 2003 Г.

(125) В писмото си от 23 октомври 2003 г., адресирано до люксембургската данъчна администрация (наричано по-нататък „писмото на Amazon от 23 октомври 2003 г.“), Amazon иска да се издаде данъчно становище, потвърждаващо третирането на LuxOpCo за целите на люксембургското корпоративно данъчно облагане (84). В това писмо Amazon обяснява предвидената корпоративна структура в Европа и иска потвърждение, че методът за определяне на трансферните цени във връзка с описаното в това писмо лицензионно споразумение осигурява на LuxOpCo „подходяща и приемлива печалба“„с оглед политиката в областта на трансферните цени и член 56 и член 164, параграф 3 от люксембургския закон за подоходното облагане“.

(126) Това писмо се позовава на „икономически анализ“, съдържащ се в приложение към него и представящ „функциите и рисковете, които трябва да поема LuxOpCo, както и естеството и значимостта на нематериалните активи, които следва да са предмет на лиценза за нематериалните активи“, договорен между LuxSCS и LuxOpCo. Въз основа на този анализ е предложен метод за определяне на трансферните цени, чрез който се определя ставката на годишното възнаграждение (наречено в писмото „лицензионно възнаграждение“), дължимо от LuxOpCO на LuxSCS за използването на нематериалните активи.

(127) Съгласно този метод годишното лицензионно възнаграждение представлява процент от общия оборот на LuxOpCo от експлоатацията на европейските уебсайтове (наричан по-нататък „ставка на лицензионното възнаграждение“). Както е обяснено във въпросното писмо, лицензионното възнаграждение и ставката му се изчисляват по следния метод (85): „1. да се изчисли и припише на LuxOpCo „възвръщаемост на LuxOpCo“ в размер на по-малката от следните две стойности a) [4—6] % от общите оперативни разходи, понесени от LuxOpCo за ЕС в течение на разглежданата година б) оперативната печалба, реализирана в ЕС, която може да се припише на европейските уебсайтове за същата година; 2. лицензионното възнаграждение е равно на оперативната печалба, реализирана в ЕС, минус възвръщаемостта на LuxOpCo, но не може да бъде по-малко от нула; 3. ставката на лицензионното възнаграждение за годината е равна на лицензионното възнаграждение, разделено на общия оборот, реализиран в ЕС за годината; 4. независимо от предходното, размерът на възвръщаемостта на LuxOpCo не може да бъде по-малък от 0,45 %, нито по-голям от 0,55 % от реализирания в ЕС оборот, независимо от годината; 5. a) ако възвръщаемостта на LuxOpCo, определена на първата стъпка, е по-малка от 0,45 % от реализирания в ЕС оборот, тя се коригира, така че да е равна на по-малката от следните две суми i) 0,45 % от оборота или оперативната печалба, реализирана в ЕС, и ii) оперативната печалба, реализирана в ЕС; 6. б) ако възвръщаемостта на LuxOpCo, определена на първата стъпка, е по-голяма от 0,55 % от реализирания в ЕС оборот, тя се коригира, така че да е равна на по-малката от следните две суми i) 0,55 % от оборота, реализиран в ЕС, и ii) оперативната печалба, реализирана в ЕС.“

(128) За целите на изчисляването на ставката на лицензионното възнаграждение (86): „„стойност на продадената стока, суровини и консумативи за ЕС“ означава стойността на продадените стоки, изчислена съгласно общоприетите счетоводни принципи на САЩ (т.нар. на английски език „US GAAP“), която може да се припише на експлоатацията на европейските уебсайтове от страна на LuxOpCo; „оперативни разходи за ЕС“ означава общите разходи, понасяни от LuxOpCo, в това число вътрешногруповите разходи, с изключение на: стойността на продадената стока, суровини и консумативи за ЕС, лицензионното възнаграждение, свързаните с валутните курсове печалби и загуби и разходите за лихви, изчислени съгласно US GAAP; „оборот, реализиран в ЕС“ означава общият нетен оборот от продажби, реализиран от LuxOpCo благодарение на европейските уебсайтове; той съответства на сбора на a) общите продажни цени на продуктите, продадени от LuxOpCo, посочени във фактурите, които са предоставени на клиентите, в това число приходите от подаръчни опаковки, транспорт и обработка, като се приспаднат данъкът върху добавената стойност, намаленията и другите отстъпки, и б) общия оборот от услуги, реализиран от LuxOpCo благодарение на продажбата на продукти или услуги от несвързани страни на европейските уебсайтове, като се приспадне данъкът върху добавената стойност; „оперативна печалба, реализирана в ЕС“ означава оборотът, реализиран в ЕС, от който се приспадат стойността на продадената стока, суровини и консумативи за ЕС и оперативните разходи за ЕС.“

2.2.4. ДОКЛАДЪТ ОТНОСНО ТРАНСФЕРНИТЕ ЦЕНИ

(129) В отговор на решението за откриване Люксембург представи доклада относно ТЦ (87). Люксембург твърди, че този доклад е „икономическият анализ“, на който се позовава Amazon в писмото си от 23 октомври 2003 г. Докладът относно ТЦ е изготвен съгласно Насоките на Организацията за икономическо сътрудничество и развитие за трансферното ценообразуване за многонационалните предприятия и данъчните администрации (наричани по-нататък „насоките на ОИСР“) (88).

2.2.4.1. Функционален анализ

(130) В раздел 3 от доклада относно ТЦ се предоставя функционален анализ на LuxSCS и на LuxOpCo.

(131) Съгласно този функционален анализ се предвижда основните дейности на LuxSCS да бъдат ограничени до такива на дружество, притежаващо нематериални активи, и на участник в постоянното развиване на нематериалните активи в рамките на СПР (89). Предвижда се също така LuxSCS да отдава под лиценз нематериалните активи на LuxOpCo при условията на лицензионното споразумение и да получава възнаграждения по силата на това споразумение.

(132) По отношение на LuxOpCo в доклада относно ТЦ се обяснява, че „[б]лагодарение на членовете на щатния си персонал на пълно работно време, които имат управленски функции, LuxOpCo се предвижда да управлява вземането на стратегически решения, свързани с дейностите по търговия на дребно и услуги на европейските уебсайтове, както и да управлява основните физически елементи на дейностите по търговия на дребно“ (90). Съгласно писмото на Amazon от 23 октомври 2003 г. в LuxOpCo е трябвало да работят „общо най-малко 25 до 30 щатни служители на пълно работно време, от които някои да заемат високопоставени ръководни постове за цяла Европа и да отговарят за вземането на стратегически решения относно европейските уебсайтове“ (91), а останалите щатни служители на пълно работно време (около двадесет) да изпълняват функции в областта на маркетинга, технологиите и управлението на задълженията.

(133) В доклада относно ТЦ се обяснява също така, че „[с]лед преструктурирането се очаква основните дейности на LuxOpCo да се съсредоточат върху експлоатацията на софтуерната платформа на Amazon с цел да се осигури постоянно развитие и усъвършенстване на основаващия се на софтуер бизнес модел, който стои в основата на дейностите по търговия на дребно и услуги, осъществявани чрез канала на европейските уебсайтове. […] (*2) За постигането на тази цел ръководството на LuxOpCo ще работи за откриване на възможностите за подобряване и укрепване на дейностите по търговия на дребно и услуги чрез използване на нови и усъвършенствани характеристики и функционалности на платформата в хода на тяхното разработване. В качеството си както на търговец на дребно, така и на доставчик на услуги, LuxOpCo ще се стреми да предоставя оптимална практическа работа за клиентите във всички области, по-специално при обработката на поръчките, обработката на плащанията, решенията, свързани с мърчандайзинга, и проследяването на резултатите на продавачите трети страни […]“ (92).

(134) Било е предвидено в качеството си на търговец на дребно LuxOpCo да взема решения относно стоките и ценообразуването и да управлява всички аспекти на обработването на поръчките (93). В качеството си на оператор на дейностите по предоставяне на услуги LuxOpCo е щяло също така да „отговаря за стратегическите решения относно подбора на търговците трети страни и на категориите продукти, както и за маркетинга по отношение на търговците трети страни и преговорите с тях“ (94). За целите на експлоатацията на европейските уебсайтове LuxOpCo е трябвало да използва нематериалните активи, които са му били предоставени под лиценз от LuxSCS. Било е предвидено LuxOpCo да е законният притежател на правото на собственост върху всички материални запаси (95). LuxOpCo е трябвало също така да поеме всички рискове, свързани с притежанието на материалните запаси и продажбата на продукти посредством европейските уебсайтове (96). Съгласно писмото на Amazon от 23 октомври 2003 г. LuxOpCo е трябвало да притежава и използва намиращите се в Люксембург сървъри, предназначени за обработка на сделки, за да обработва сделките на клиентите и на продавачите трети страни и да разрешава плащанията за тях, по-специално плащанията към търговците трети страни (97).

(135) LuxOpCo е трябвало да сключи договор с дружеството ASE, което да встъпи като комисионер за предоставянето на услуги от собствено име, но в полза на LuxOpCo, в рамките на програмите за продавачи трети страни на Amazon в Европа. ASE е трябвало да предоставя основно някои услуги за обработка на поръчки, свързани с дейностите по предоставяне на услуги.

(136) Европейските свързани дружества, намиращи се в Германия, Франция и Обединеното кралство, е трябвало да предоставят различни услуги за европейските уебсайтове, по-специално определени услуги за клиентска поддръжка, препращане на клиенти, маркетинг и обработка на поръчки (98).

(137) Според прогнозите на ръководството на Amazon, представени за целите на доклада относно ТЦ, от LuxOpCo се е очаквало да увеличи оборота си в хода на дейността от около 3,2 милиарда евро през 2005 г. на около 8,3 милиарда евро през 2010 г. и да понесе следните разходи: съгласно прогнозите стойността на продадената стока, изчислена като процент от оборота, е трябвало да възлиза средно на около 77,5 %, а брутният марж се е движел около 22,5 %. След преструктурирането през 2006 г. LuxOpCo е трябвало да поема текущите разходи, свързани с управлението и експлоатацията на платформата на Amazon в Европа, по-специално разходите за обработка на плащанията и за събиране на вземанията, несъбираемите кредити, някои разходи за поддръжка на системата, както и разходите за възнаграждения на ръководството, на персонала, работещ по технологиите, и на други членове на персонала, натоварен със задачата да поддържа експлоатацията на платформата на Amazon в региона (99). Хипотезите, на които се основават прогнозите на ръководството, не са оповестени, нито анализирани в доклада относно ТЦ (100).

2.2.4.2. Избор на най-подходящия метод за определяне на трансферните цени

(138) В раздел 5 от доклада относно ТЦ се разглежда въпросът за избора на най-подходящия метод за определяне на трансферните цени за целите на оценката на съответствието на ставката на лицензионното възнаграждение с принципа за сделка между несвързани лица.

(139) За да се определят възнаграждението, което следва да се изплаща на LuxOpCo, и отговарящата на принципа на сделка между несвързани лица ставка на лицензионното възнаграждение, което LuxOpCo трябва да плаща на LuxSCS по силата на лицензионното споразумение, в доклада относно ТЦ се предлагат алтернативни методи за определяне на трансферните цени: единият се основава на метода на съпоставимата неконтролирана цена на свободния пазар, а другият — на метода на разпределяне на остатъчната печалба (101).

2.2.4.3. Анализ на трансферното ценообразуване по метода на съпоставимата неконтролирана цена на свободния пазар

(140) В раздел 6.1 от доклада относно ТЦ е изчислен пазарен диапазон за лицензионното възнаграждение въз основа на метода на съпоставимата неконтролирана цена на свободния пазар.

(141) Авторите на доклада относно ТЦ най-напред са потърсили сравними сделки във вътрешната база данни с лицензионни споразумения на Amazon, а на външна агенция е било възложено да проучи лицензионни споразумения във връзка с нематериални активи, които са сходни с тези на Amazon. Откритите в резултат от проучванията сделки не са били счетени за достатъчно сравними, поради което са били отхвърлени за целите на анализа на съпоставимата неконтролирана цена на свободния пазар.

(142) На следващо място в доклада относно ТЦ се представя списък с относимите споразумения (изброени по-долу), които Amazon е сключило от 2000 г. нататък с търговци на дребно трети страни и с които е предоставило технологичната си платформа на разположение на тези търговци: споразумението за стратегически съюз между Rocket.zeta, Inc., Amazon.com, Inc., target.direct LLC и Target Corporation (наричано по-нататък „споразумението Target“) (102), споразумението за стратегически съюз между Rock-Bound, Inc. и ToysRUs.com LLC (наричано по-нататък „споразумението ToysRUs“); споразумението за листване на продукти между Amazon.com Payments, Inc. и Circuit City Stores, Inc. (наричано по-нататък „споразумението Circuit City“); споразумението за хостване на огледален сайт между Frontier.zeta, Inc. и Borders Online LLC (наричано по-нататък „споразумението Borders“); и споразумението за хостване на огледален сайт между Amazon.com International Sales, Inc. и Waterstone's Bookseller Ltd. (наричано по-нататък „споразумението Waterstones“). Amazon нарича тези споразумения „споразуменията M.com“. След проучване на тези споразумения авторите на доклада относно ТЦ стигат до заключението, че споразумение [A] е сравнимо, докато останалите „не включват предоставянето на разположение на технологичната платформа за електронна търговия“ (103).

(143) В споразумението [A] Amazon приема да създаде, развие, хоства и осигурява функционирането на нов сайт на [A] и магазин на [A] на уебсайтовете на Amazon, които е трябвало да заменят съществуващия уебсайт за електронна търговия на [A]. Функционалностите, които е трябвало да съдържа уебсайтът на [A], са щели да бъдат по същество равностойни на тези, които се съдържат по принцип на уебсайтовете на Amazon. В замяна на това [A] е трябвало да плати на Amazon възнаграждение, което се състои по-специално от такси за създаване (104), базови такси (105) и търговски комисиони (106).

(144) За да може да се направи сравнение между това възнаграждение и лицензионното възнаграждение (наречено на английски език „Royalty Rate“, т.е. „ставката на лицензионното възнаграждение“ в доклада относно ТЦ), таксите за създаване са амортизирани и разпределени за всеки от четирите посочени в споразумението периода и по същия начин като годишните базови такси са преобразувани в процент от продажбите (вариращи от 3,4 % до 7,2 %). Тъй като предвидените в споразумението [A] комисиони са варирали между 4 % и 5 % от продажбите, авторите на доклада относно ТЦ първоначално са извели заключението, че имплицитната ставка на възнаграждението, предвидена в споразумението [A], е в диапазона между 8,4 % и 11,7 % от продажбите. [A] обаче се е ангажирало също така да плаща на Amazon някои такси за компенсиране както на свръхкапацитета на поръчките, така и на излишъците от материални запаси. Тези споменати в споразумението такси също са преобразувани в процент от продажбите, вариращ от 1,2 % до 0,7 %. Вследствие на това първоначално изчисленият пазарен диапазон за ставката на лицензионното възнаграждение е от 9,6 % до 12,6 % от продажбите.

(145) Накрая, тъй като със споразумението [A] не се дава достъп на [A] до данните на клиентите на Amazon, авторите на доклада относно ТЦ са коригирали съпоставимата неконтролирана цена на свободния пазар, за да отчетат факта, че LuxSCS е предоставяло на LuxOpCo достъп до данните на клиентите на Amazon. Вследствие на това и с оглед на информацията в споразумение [B] е предложена корекция от 1 % нагоре, като така пазарният диапазон за ставката на лицензионното възнаграждение става между 10,6 % и 13,6 % от продажбите на LuxOpCo.

2.2.4.4. Анализ на трансферното ценообразуване по метода на разпределяне на остатъчната печалба

(146) В раздел 6.2 от доклада относно ТЦ е представено изчисление на пазарния диапазон за лицензионното възнаграждение (наречено „ставка на лицензионното възнаграждение“ в доклада относно ТЦ) по метода на разпределяне на остатъчната печалба. Прилагайки този метод авторите на доклада относно ТЦ са направили приблизителна оценка на възвръщаемостта, свързана с „текущите функции [на LuxOpCo] в ролята му на европейско оперативно дружество“ (107), въз основа на надбавката върху разходите, понасяни от LuxOpCo (108).

(147) За да определят пазарен диапазон за тази надбавка, авторите на доклада относно ТЦ са направили проучвания с цел откриване на сравними дружества, които общо са описани като дружества, натоварени с управлението и функционирането на основани на софтуер дейности. След търсене на сравними дружества в базата данни Amadeus (109) с помощта на критерии за подбор, свързани с географската зона (110), и търсения по ключова дума в описанията на дейностите (111) и в номенклатурата на икономическите дейности, съчетани с ръчно сортиране, бяха определени седем дружества, за които се счита, че са сравними с Amazon (112).

(148) На тази основа терминът „надбавка върху нетните разходи“ (на английски език „net cost plus mark-up“) е посочен в доклада относно ТЦ като показателя за печалба, позволяващ да се определи възнаграждението, съответстващо на принципа за сделка между несвързани лица, за предвидените за LuxOpCo функции, което е определено като равностойността на оперативната печалба, разделена на сбора от стойността на продадената стока и оперативните разходи (113). Въз основа на базата данни за седемте сравними сделки е изчислен средният интерквартилен размах за три години (от 1999 г. до 2001 г.): долният квартил е 2,3 %; медианата е 4,2 %, а горният квартил е 6,7 %. Таблицата с резултатите показва, че данните са изразени като проценти от нетните продажби (114).

(149) Вследствие на това надбавка от [4—6] % е избрана и приложена спрямо оперативните разходи на LuxOpCo, за да се определи „текущата рентабилност, която може да се припише на функциите на LuxOpCo“ (115). След това тази възвръщаемост е приспадната от оперативната печалба на LuxOpCo. В доклада относно ТЦ е счетено, че така получената разлика между тази възвръщаемост и счетоводната печалба на LuxOpCo, т.е. остатъчната печалба, може изцяло да се припише на използването на нематериалните активи, предоставени под лиценз от LuxSCS.

(150) Накрая, в доклада относно ТЦ прогнозната остатъчна печалба за всяка година е разделена на прогнозните нетни продажби на LuxOpCo, за да се получи приблизителна представа за ставката на лицензионното възнаграждение. На тази основа авторите на доклада относно ТЦ са извели заключението, че „ставка на лицензионно възнаграждение между 10,1 и 12,3 процента от нетния оборот, приложена върху LuxOpCo от LuxSCS, би отговаряла на критерия за сделка между несвързани лица в съответствие с насоките на ОИСР“ (116).

(151) Изчисленията в доклада относно ТЦ са обобщени и показани в таблица 1 (117). Графи 1—3 са добавени от Комисията с цел разяснение на изчисленията. Таблица 1 Изчисления, посочени в доклада относно ТЦ, вж. стр. 32 от доклада относно ТЦ (графи 1—3 са добавени от Комисията) (Млн. евро) 1 2 3 4 5 6 7 8 9 2005 2006 2007 2008 2009 2010 a Оборот 3 154,2 4 299,9 5 073,9 5 987,1 7 064,7 8 336,3 б Стойност на продадената стока, суровини и консумативи 2 446,9 3 332,7 3 932,6 4 640,5 5 475,8 6 461,4 в Брутна печалба a – б 707,3 967,2 1 141,3 1 346,6 1 588,9 1 874,9 г Оперативни разходи 89,9 106,0 121,7 143,7 171,2 204,2 д Междуфирмени (co.uk, .de, .fr) 279,4 338,4 395,6 456,2 524,1 602,7 е Разходи — комисионер, Люксембург 2,8 3,4 4,1 4,9 5,9 7,0 ж Оперативни разходи (от които междуфирмени) г + д + е 372,1 447,8 521,4 604,8 701,2 813,9 з Оценка на нетната оперативна печалба (на нетната загуба) преди стандартна възвръщаемост в – ж 335,2 519,4 619,9 741,8 887,7 1 061,0 и Стандартна възвръщаемост, причислена на LuxASE 0,14 0,17 0,20 0,24 0,29 0,35 й Стандартна възвръщаемост, причислена на LuxOpCo [4 – 6] % × g 16,8 20,2 23,5 27,2 31,6 36,6 к Оценка на остатъчната печалба, платима на LuxSCS з – и – й 318,3 499,1 596,2 714,3 855,8 1 024,0 л Действителна ставка на лицензионното възнаграждение (в % от оборота) к/а 10,1 % 11,6 % 11,8 % 11,9 % 12,1 % 12,3 %

2.2.4.5. Приравняване на двата анализа на трансферните цени

(152) След като са обобщили резултатите от анализа на трансферната цена в лицензионното споразумение по метода на съпоставимата неконтролирана цена на свободния пазар и по метода на разпределяне на остатъчната печалба, авторите на доклада относно ТЦ са счели, че резултатите са близки и показват пазарен диапазон за ставката на лицензионното възнаграждение, дължимо от LuxOpCo на LuxSCS по силата на лицензионното споразумение, между 10,1 % и 12,3 % от продажбите на LuxOpCo.

(153) В доклада относно ТЦ се извежда и заключението, че „макар да е основателно да се заключи, че изборът на ставка за лицензионното възнаграждение в диапазона на ставките, получени по тези два метода, би бил в съответствие с принципа за сделка между несвързани лица, е възможно да съществуват леки разлики по отношение на бъдещите нематериални активи, прехвърлени по силата на споразумение [A], които биха довели до леки разлики в резултатите, получени по единия и по другия метод. […] основателно е да се заключи […], че вероятността анализът на разпределянето на остатъчната печалба да предизвика неточни преценки е по-малка, поради което този метод може да се счита за по-надежден измерител за ставката на възнаграждението, която отговаря на принципа за сделка между несвързани лица“ (118).

2.2.5. ПОСЛЕДИЦИ ОТ РАЗГЛЕЖДАНОТО ДС

(154) С разглежданото ДС люксембургската данъчна администрация е одобрила съдържанието на писмата на Amazon от 23 и 31 октомври 2003 г. По-специално тя е потвърдила, че методът за определяне на трансферните цени за целите на определянето на ставката на годишното лицензионно възнаграждение, което LuxOpCo трябва да плаща на LuxSCS по силата на лицензионното споразумение, която на свой ред определя годишните облагаеми доходи на LuxOpCo в Люксембург, е в съответствие с принципа за сделка между несвързани лица. Това споразумение е обобщено на фигура 2: Фигура 2 Структура на европейските образувания на Amazon в периода 2006—2014 г., включително споразумението за плащане на лицензионно възнаграждение Продажби в ЕС, фактурирани и отчетени в Люксембург Отчетената печалба над облагаемата печалба, договорена в оспорваното данъчно становище, се изплаща на LuxSCS от LuxOpCo под формата на лицензионно възнаграждение. [4—6] % върху оперативните разходи 0,45 % върху продажбите 0,55 % върху продажбите Дъщерни дружества в ЕС Лицензионно възнаграждение ЛЮКСЕМБУРГ Облагаема печалба на LuxOpCo, договорена в оспорваното данъчно становище Amazon.com, inc. САЩ LuxSCS Amazon EU Sarl LuxOpCo Amazon.co.uk Amazon.fr Amazon.de

(155) При попълването на годишните си данъчни декларации LuxOpCo се е позовавало на разглежданото ДС през разглеждания период, за да определи годишния размер на дължимия корпоративен данък. LuxSCS и съдружниците му, установени в САЩ, също са се позовавали на разглежданото ДС, доколкото в него се потвърждава, че нито LuxSCS, нито съдружниците му не се облагат в Люксембург с корпоративен данък, с местен търговски данък или — по отношение само на посочените съдружници — с данъци върху дяловете им в LuxSCS (119).

(156) В таблица 2 е показано отражението на разглежданото ДС върху изчисляването на данъчната основа на LuxOpCo в Люксембург и размера на възнаграждението (лицензионното възнаграждение), което следва да се изплаща на LuxSCS от 2006 г. нататък. Комисията припомня, че LuxOpCo играе ролята на консолидиращо дружество в данъчно консолидираната група, в която освен него влизат ASE и AMEU, и че следователно тези дружества се третират като едно-единствено данъчнозадължено лице за целите на люксембургското данъчно облагане. Затова в таблица 2 са представени данни на консолидирана основа и не се прави никакво разграничение между LuxOpCo, ASE и AMEU в следващите раздели. Таблица 2 Изчисление на данъчната основа на LuxOpCo и на плащанията на лицензионното възнаграждение за периода 2006—2013 г. (В млн евро) Данъчно консолидирана група в Люксембург 2006 2007 2008 2009 2010 2011 2012 2013 Общ оборот 1 979,4 3 545,7 4 298,6 5 605,4 7 628,8 10 086,3 13 312,1 [15 000 — 15 500 ] Нетна стойност на продадената стока, суровини и консумативи 1 610,8 2 828,3 3 406,1 4 421,6 6 084,4 8 078,0 10 486,6 [11 500 — 12 000 ] Общо оперативни разходи 262,5 476,8 530,0 637,6 918,3 1 461,7 2 252,9 [3 000 — 3 500 ] от които: Разходи, приложими спрямо маржа 262,5 439,9 493,6 597,0 801,9 1 313,1 2 041,7 [2 500 — 3 000 ] от които: LuxOpCo — оперативни разходи 78,6 162,6 203,6 258,4 317,7 483,1 662,7 [800 — 900] LuxOpCo — вътрешногрупови 183,8 277,3 290,0 338,6 484,1 830,1 1 379,0 [1 500 — 2 000 ] Разходи, изключени от маржа (управление и ограничени единици акции) 0,0 36,9 36,4 40,6 116,4 148,5 211,2 [200 — 300] Получена оперативна печалба 106,1 240,5 362,6 546,2 626,1 546,6 572,7 [600 — 700] Изчислена обща възвръщаемост за данъчно консолидираната група в Люксембург в размер на [4—6] % от коригираните оперативни разходи 11,8 19,8 22,2 26,9 36,1 59,1 91,9 [100 — 200] Анализ горна/долна граница Горна граница на печалбата (0,55 % от оборота) 10,9 19,5 23,6 30,8 42,0 55,5 73,2 [80 — 90] Долна граница на печалбата (0,45 % от оборота) 8,9 16,0 19,3 25,2 34,3 45,4 59,9 [60 — 70] Консолидирана печалба Люксембург — по горна/долна граница и възвръщаемост 10,9 19,5 22,2 26,9 36,1 55,5 73,2 [80 — 90] Плащане на лицензионно възнаграждение (данъчно консолидирана група на LuxSCS) 95,2 221,0 340,4 519,3 590,0 491,1 499,4 [500 — 600]

(157) Според изчислението на лицензионното възнаграждение, което следва да се изплаща на LuxSCS (120), базата на разходите, използвана за определяне на данъчната основа на LuxOpCo за целите на люксембургското данъчно облагане, е равна на сбора на оперативните разходи и на разходите, понесени от европейските свързани дружества, които след това се възстановяват от LuxOpCo (наименувани в таблица 2 с термина „LuxOpCo — вътрешногрупови“). Стойността на продадената стока и някои други разходи, наименувани с термина „Разходи, изключени от надбавката (управление и ограничени единици акции)“ в таблица 2, не се вземат под внимание при изчисляването на облагаемата печалба на LuxOpCo. Последната категория разходи включва следното: i) считано от 2008 г., разходите, понесени от американските свързани дружества на Amazon.com, Inc. за поддържащите услуги (121), които не са били предвидени към датата на разглежданото ДС; ii) считано от 2010 г., разходите, които Amazon.com фактурира на LuxOpCo за акциите, предоставени на служителите на LuxOpCo и на някои от преките и непреките му европейски дъщерни дружества като възнаграждение под формата на акции (122). Amazon твърди, че тези разходи не изменят по никакъв начин функциите и рисковете на LuxOpCo.

(158) Прилагането на надбавката от [4—6] % към сбора на оперативните разходи на LuxOpCo и вътрешногруповите разходи дава общата прогнозна възвръщаемост на данъчно консолидираната група в Люксембург. Този резултат след това се сравнява с горната и долната граница (съответно 0,55 % и 0,45 % от оборота). В случаите, в които общата прогнозна възвръщаемост е била над 0,55 % от оборота (както е било през 2006 г., 2007 г., 2011 г., 2012 г. и 2013 г.), прилагането на горната граница е било определящо за преценяване на облагаемия доход на LuxOpCo в Люксембург, който е наименуван в таблица 2 с термина „Консолидирана печалба Люксембург — по горна/долна граница и възвръщаемост“.

(159) Накрая, консолидираната печалба в Люксембург (наименувана с термина „възвръщаемост на LuxOpCo“ в искането за ДС) се приспада от оперативната печалба (наименувана с термина „оперативна печалба, реализирана в ЕС“ в посоченото искане), за да се определи лицензионното възнаграждение, дължимо на LuxSCS.

2.3. ДОПЪЛНИТЕЛНА ИНФОРМАЦИЯ, ПРЕДОСТАВЕНА В ХОДА НА ОФИЦИАЛНАТА ПРОЦЕДУРА ПО РАЗСЛЕДВАНЕ

(160) По време на разследването Amazon предостави сведения относно европейския пазар на търговия на дребно онлайн, относно бизнес модела си като цяло и по-специално относно европейските си дейности, относно лицензионните си споразумения за интелектуалната собственост, сключени с несвързани образувания, и относно новата си корпоративна и данъчна структура в Люксембург, влязла в сила от юни 2014 г. Тази информация допълва сведенията, които вече бяха представени в точки 2.1 и 2.2.

2.3.1. ИНФОРМАЦИЯ ОТНОСНО ЕВРОПЕЙСКИЯ ПАЗАР НА ТЪРГОВИЯ НА ДРЕБНО ОНЛАЙН

(161) Европейският пазар на търговия на дребно онлайн е предмет на доклад, чието разработване е поръчано от Amazon на дружеството за консултантска дейност [Съветник 3] (наричан по-нататък „докладът [Съветник 3]“) (123). В този доклад се съдържа анализ на икономическите тенденции в сектора на електронната търговия в Европа. В него понятието „търговия на дребно онлайн“ е описано като търговия онлайн на физически стоки от търговци на дребно онлайн, т.е. от оператори, които купуват стоките, интегрират ги в материалните си запаси и ги продават онлайн (124).

(162) Според този доклад дейностите на търговците на дребно онлайн приличат повече на дейностите на физическите търговци на дребно, отколкото на тези на доставчиците на цифрови услуги (125). Основната разлика между физическите търговци на дребно и търговците на дребно онлайн се състои в използвания канал за дистрибуция (126). От проучването става ясно също така, че от структурна гледна точка търговците на дребно онлайн са по-нерентабилни от доставчиците на цифрови услуги, тъй като разходите им са променливи по същество. Доставчиците на цифрови услуги имат по-статична структура на разходите от тази на търговците на дребно, което позволява да се постигнат икономии от мащаба и по-значими маржове, след като предприятието е достигнало критична големина (127). При търговците на дребно, било то физически или онлайн, въздействието на икономиите от мащаба върху рентабилността е ограничено, тъй като по-голямата част от разходите са променливи. Разликите в стойността на продадените стоки, отстъпките и логистичните разходи, които представляват значителна част от общите разходи, са тясно свързани с обемите на продажбите (128). Съчетанието между този фактор и силната конкуренция в сектора на търговията на дребно онлайн води до отрицателни средни маржове на EBIT на европейския пазар на търговията на дребно онлайн. В периода 2006—2013 г. отношението между средния марж на EBIT и продажбите е било -0,5 %.

(163) От съдържащия се в доклада [Съветник 3] анализ на динамиката на пазара в петте европейски държави с най-голямо население (129) става ясно, че „сегментът на търговията на дребно онлайн се характеризира със силен растеж и конкуренция в периода 2006—2013 г.“ (130). По-специално „[с]илната конкуренция е накарала търговците на дребно онлайн да правят големи инвестиции, за да поддържат растежа на сегмента на пазара и да вървят в крак с конкуренцията, което е оказвало натиск върху маржовете, а в някои случаи те дори са били отрицателни. Търговците на дребно онлайн са били готови да пожертват краткосрочната си рентабилност с надеждата, че направените инвестиции ще доведат до печалби в дългосрочен план“ (131). В заключенията на доклада се посочва, че за да се постигне успех на силно конкурентните европейски пазари на търговия на дребно, следва да се вземат под внимание местните характеристики, присъщи на тези пазари (132).

2.3.2. ИНФОРМАЦИЯ ОТНОСНО БИЗНЕС МОДЕЛА НА AMAZON

2.3.2.1. „Трите стълба“ на бизнес модела на Amazon

(164) Според Amazon (133) основните двигатели на дейността му по търговия на дребно са асортиментът (предлаганите продукти/стоки (134)), цената и удобството при ползване (улеснена функционалност, бърза и надеждна доставка, своевременна поддръжка на клиентите, пълно и документирано съдържание и защитена среда за осъществяването на сделките) (135), като на първо място е асортиментът, на второ — цената и на трето — удобството при ползване (136). Тези елементи представляват т.нар. от Amazon „три стълба“ (137) и отразяват традиционните цели на търговията на дребно (138). Според Amazon зачитането на трите стълба е определящо и изисква проява на оригиналност и новаторство при предлагането на продуктите, технологиите, търговската линия, географията и т.н. (139), което изисква основно човешка намеса. Трите двигателя на дейността трябва да бъдат приспособени спрямо всеки местен пазар, на който присъства Amazon (140).

(165) Асортимент: Amazon счита, че асортиментът представлява един от трите ключови двигателя за успеха на дружеството. Служителите на Amazon го описват като стремеж да се предлага на клиентите всичко, което те биха искали да купят, а за целта е необходимо да се определят потребителските вкусове и предпочитания на клиентите на даден пазар, да се привлекат подходящите доставчици и да се следи продуктите да бъдат в наличност (141). Според Amazon съществува много тясна корелация между асортимента и оборота (142). Amazon се старае да предлага възможно най-богат асортимент и постоянно да увеличава броя на предлаганите продукти (143). Дружеството постоянно разширява асортимента си, тъй като колкото по-богат е той, толкова по-доволни ще бъдат клиентите (144).

(166) Предвид факта, че предпочитанията имат местен характер и предпочитанията към категории продукти и търговци варират според територията (145), асортиментът също е съобразен с местната специфика, тъй като вкусовете и културата се различават в зависимост от местоположението (146). Достатъчно е да се направи сравнение между най-продаваните продукти на Amazon, за да се констатира, че те са различни за всяка държава (147). Целта и първостепенната отговорност на национално равнище е да се развива дейност, която основно е насочена към търговията на дребно, и да се създаде асортимент, който е относим спрямо клиента (148). Разработването на такъв асортимент се осъществява чрез лични преговори (между хора) (149).

(167) В Amazon асортиментът се изгражда по три начина: i) чрез придобиване на предприятия, ii) чрез сключване на партньорски споразумения с доставчици и iii) чрез програми с трети страни, като Marketplace. В САЩ например Amazon стартира дейността си в сектора на инструментите чрез купуването на съществуващо предприятие, което вече е продавало инструменти, като по този начин Amazon получава достъп до вече съществуващи търговски взаимоотношения и до асортимента, който иска да добави към дейността си по търговия на дребно (150). Партньорските отношения с доставчици изискват конкретно познаване на пазара и установяване на отношения, основаващи се на доверие, с доставчиците (151). Щом бъде установено партньорство с доставчик, местните ръководители на връзките с търговци трябва да поддържат това партньорство, като зачитат условията на доставчика и поддържат познанията си за местния пазар. Amazon използва програмата си Marketplace, за да предлага на други търговци на дребно, които дори може да са негови преки конкуренти, да използват платформата му за електронна търговия. Amazon създава екипа за техническо управление на профилите, който служи като звено за контакт по технически въпроси, които възникват у търговците, участващи в програмата Marketplace, след като продуктите им бъдат качени на уебсайтовете на Amazon. Освен това Amazon развива технологията си така, че да дава възможност на потенциални търговци да се присъединят към програмата Marketplace на самообслужване, като от периода 2010—2012 г. присъединяванията на самообслужване са станали по-значими за тази програма (152).

(168) Цена: според Amazon цената е вторият най-важен двигател на неговата дейност в Европа. Amazon се старае да поддържа възможно най-ниски цени (153). До 2009 г. Amazon използва основно ръчно ценообразуване (154), но оттогава насам цените се определят от алгоритъм.

(169) Удобство при ползване: според Amazon третият двигател на дейността му е удобството при ползване. В него се съчетават няколко цели за улесняване и подобряване на практическата работа на клиентите, като i) подпомагане на клиентите при намиране на това, което търсят, като същевременно им се предоставя пълна информация относно продуктите, и ii) доставка на закупените продукти възможно най-бързо и надеждно (155).

2.3.2.2. Усилия в областта на онлайн маркетинга

(170) В допълнение към асортимента, цената и удобството при ползване, усилията в областта на маркетинга онлайн на Amazon също играят основна роля за генериране на трафик към уебсайтовете на Amazon и увеличаване на продажбите на дребно (156).

(171) Преди 2003 г. Amazon си е сътрудничело с международни рекламни агенции, които да подпомагат маркетинговите му усилия. Това се променя през 2003 г., когато то започва да осъществява собствени усилия в областта на маркетинга онлайн. Един от основните инструменти на маркетинга онлайн на Amazon е неговата програма „Партньори“ (157), която е ключова инициатива за генериране на трафик (158). Amazon е разработило програмата „Партньори“, за да установи маркетингови партньорства с т.нар. „партньорски уебсайтове“, които рекламират Amazon или неговите продукти, за да насочват интернет трафик към уебсайтовете на Amazon (159).

(172) След приключване на разработването на технологията за програмата „Партньори“ тя е трябвало да бъде внедрена в съответните местни партньорски уебсайтове във всяка държава. Вследствие на това изпълнението на програмата „Партньори“ е можело да се осъществява единствено на местно равнище (160). За тази цел екипът по програмата „Партньори“ на Amazon е бил съставен от екип, отговарящ за софтуера, и екип, отговарящ за набирането (т.е. за развиването на дейността). Докато екипът, отговарящ за софтуера, се е намирал изцяло в Сиатъл, екипите по набиране са били разположени на местно равнище в държавите, в които е имало уебсайт на Amazon (161), като Германия, Обединеното кралство и Япония (162).

(173) Подборът на най-интересните от гледна точка на програмата „Партньори“ местни партньорски уебсайтове (такива, които да рекламират продуктите на Amazon), т.е. тези, които имат потенциала да увеличат значително трафика към уебсайтовете на Amazon, изисква познаване на местния пазар (163). Поради тази причина мрежата от партньорски уебсайтове се създава от местните екипи на Amazon. Това включва набирането на местни уебсайтове (по-специално уебсайтовете в ЕС), определянето на възнаграждението на партньорите и контролирането на случаите на измами. Процесът започва с мащабните участници, като Google, и стига до специализирани уебсайтове, които имат малко посетители. Всички споразумения се договарят на местно равнище, тъй като местните условия трябва да бъдат взети под внимание за оптимизирането на търсещите машини дори когато става въпрос за световни уебсайтове като Google (164).

2.3.2.3. Технология

(174) Amazon се описва като технологично предприятие, което „подхожда към търговията на дребно като към инженерна задача“ (165). В този смисъл технологията представлява значима част от неговата дейност. Тя позволява на Amazon да предлага конкурентни цени, да насочва предложения за продукти към определени клиенти, да обработва плащанията, да управлява материалните запаси и да осъществява спедиция на продуктите до клиентите. Тя е необходима също така за поддържане на мащаба на дейностите, доколкото бизнес стратегията на Amazon се основава на постоянно разширяване (166).

(175) Технологията на Amazon не е статична, а постоянно се развива и усъвършенства. Ако Amazon не бе актуализирало и поддържало технологията си, то не би било в състояние да предостави „всеобхватната удовлетвореност при търговията на дребно онлайн, на която се дължи търговският му успех“ (167). В допълнение към поддържането и усъвършенстването на съществуващата технология екипите на Amazon разработват софтуер, който поддържа новите функционалности, добавяни през годините (168). Както посочва Amazon, тези усилия са жизненоважни за неговата дейност, тъй като „[…] постоянното развиване на софтуер и иновациите са абсолютно необходими, за да се предотврати морално остаряване на технологията на Amazon и провалът на търговските му дейности“ (169). Amazon се стреми да осигурява надеждност, наличност, бързина и гъвкавост на операциите си (170).

(176) Amazon разчита както на софтуерна, така и на хардуерна технология (171). Неговата софтуерна инфраструктура се основава на т.нар. „насочена към услуги архитектура“, която по същество се състои от поредица от функции („услуги“) в софтуера, които са способни да общуват помежду си. Отделните услуги в насочената към услуги архитектура на Amazon си сътрудничат, за да предоставят различни видове функционалности за търговия на дребно както във вътрешен план, така и към клиентите (172). Това гарантира, наред с другото, по-лесна поддръжка на различните софтуерни компоненти и по-висока степен на иновации.

(177) Основните компоненти на софтуерната технология на Amazon са описани в букви а)—з): а) софтуерната платформа: софтуерният код, разработен от Amazon с цел експлоатация на уебсайтовете си, се състои от сложни софтуерни инструменти, които управляват различните характеристики на уебсайтовете, като търсенето и навигацията, обработването на поръчките и персонализацията. Софтуерните инструменти в основата на платформата представляват интегрирана система, която се усъвършенства, консолидира и изменя постоянно. Основните характеристики обхващат бързината на изпълнението, мащабността на функциите и гъвкавостта при отговаряне на нуждите на потребителите; б) оформлението на уебсайта: дизайнът създава неповторимо „представяне“ на уебсайта; в) каталожният софтуер: каталогът е съставен от цялата информация за продуктите, продавани от Amazon на неговите уебсайтове. Каталогът на Amazon се отличава по количеството информация относно продуктите, която може да се получи чрез запитване към други услуги, като информация за наличностите и данни за ценообразуването; г) софтуерът за търсене и навигация: софтуерните инструменти в основата на функциите за търсене и навигация на уебсайтовете позволяват гъвкава и логична организация и сортиране на значителното количество информация, съдържаща се в продуктовите каталози. Разработчиците на навигацията на сайтовете използват тези инструменти, за да организират данните така, че да се постигне максимална вероятност клиентите да намерят това, което търсят; д) логистичният софтуер: в процеса по логистика се използва софтуер, разработен от Amazon с цел управление на материалните запаси, веригата на доставките, логистиката и попълването на материалните запаси; е) софтуерът за обработка на поръчки: за обработката на поръчките се използва софтуер, разработен от Amazon с цел изпълнение на определени функции, по-специално комуникацията с центровете за обработка на поръчки на Amazon, за да се потвърди наличността на продуктите, да се валидира спедицията, да се изчисли датата на доставка и да се предадат заявките за подаръчни опаковки и други заявени желания на клиентите; ж) софтуерът за обслужване на клиенти: екипите за обслужване на клиенти използват софтуер, разработен от Amazon с цел проследяване на поръчките на клиентите и бързо и ефикасно реагиране на голямото им многообразие; з) софтуерът за персонализация: Amazon е разработвало и продължава да разработва софтуерни инструменти, позволяващи на базите данни на дружеството да съхраняват, организират и извеждат големи обеми данни относно предпочитанията и историята на покупките на всеки клиент. Тази функция осигурява по-висока удовлетвореност на потребителите и води до по-голяма вероятност от осъществяване на многократни покупки.

2.3.3. ДОПЪЛНИТЕЛНА ИНФОРМАЦИЯ ЗА LUXOPCO

2.3.3.1. Организационна структура на LuxOpCo

(178) В съобщенията си от 18 декември 2015 г. и 15 януари 2016 г. Amazon представи общ преглед на организационната структура на LuxOpCo към края на 2013 г., като беше включено описание на различните клонове на предприятието.

(179) Организационната структура на LuxOpCo е показана в организационната диаграма на Graphique 3. Броят на служителите (СЕПРВ (173)), работещи във всеки от екипите на LuxOpCo, е посочен в скоби. Например към края на 2013 г. в екипа по локализиране и превод, който впоследствие е прехвърлен в [друго дружество на Amazon] и е наименуван „екип по разработване и превод на софтуер“, са били заети [60—70] СЕПРВ. Фигура 3 Организационна диаграма на LuxOpCo в края на 2013 г. […]

(180) Съгласно кадровата политика на предприятието в Люксембург, която е обявена в наръчника на политиките и процедурите за ЕС (174), всички постове и отговорности с общоевропейско измерение, т.е. обхващащи повече от две европейски държави, трябва да бъдат базирани в Люксембург, по-специално онези, които се намират над определено ниво. Вследствие на това директорите на всички образувания, действащи в Люксембург (LuxOpCo, ASE и AMEU), трябва да бъдат наети в тази държава, като тези образувания не могат да бъдат ръководени от лица, наети другаде в Европа или в САЩ. Базираните в Люксембург служители на Amazon, които отговарят за функциите, свързани с търговията на дребно, операциите, партньорите и седалището, като правни въпроси, финансови въпроси, счетоводство, данъчно облагане, каса, човешки ресурси и връзки с обществеността, трябва да бъдат наети от LuxOpCo. ASE наема вицепрезидента на клона „Европейски продажби“ и всички служители, отговарящи за дейностите „Marketplace“, „Merchants@“ и „Enterprise Solutions“ (например ръководителите за техническо обслужване на профили или ръководителя на взаимоотношенията за дейността „Enterprise Solutions“). Ръководителят на взаимоотношенията за дейността „Enterprise Solutions“ заема пост с общоевропейско измерение, базиран в Люксембург. Ръководителите за техническо обслужване на профили, които упражняват отговорности на равнището на Съюза, са базирани в Люксембург, докато останалите, които отговарят за търговците в дадена държава, са базирани в нея.

(181) Горепосочената политика е отразена в разпределението на постовете и заемащите ги лица между европейските образувания на Amazon, както е видно от списъка със служителите на Amazon от 1997 г. насам (175). Служителите на Amazon, които упражняват функциите на директор или вицепрезидент с отговорности с общоевропейско измерение, са наети от LuxOpCo […] или от ASE […], докато служителите, заемащи по-ниски постове или отговарящи за пазара на една-единствена държава, са наети от европейските свързани дружества.

2.3.3.2. Финансова информация за LuxOpCo

(182) Отчетите за доходите и счетоводните баланси на LuxOpCo така, както са представени във финансовите отчети на дружеството за финансовите години от 2006 г. до 2013 г., са възпроизведени в таблица 3. Таблица 3 Финансова информация за LuxOpCo за периода 2006—2013 г. (В млн. евро) Отчет за доходите на LuxOpCo 2006 2007 2008 2009 2010 2011 2012 2013 Оборот неприложимо неприложимо неприложимо неприложимо неприложимо 9 130,1 11 892,9 [13 500 – 14 000 ] Стойност на продадената стока, суровини и консумативи неприложимо неприложимо неприложимо неприложимо неприложимо 7 078,4 9 171,9 [10 000 – 10 500 ] Нетен оборот 1 930,1 3 426,7 4 031,6 5 191,1 7 042,1 2 051,7 2 721,0 [3 000 – 3 500 ] Разходи за персонал 2,2 5,1 7,5 11,4 14,0 23,4 40,7 [60 – 70] Корекции на стойността на активите 4,0 14,9 16,1 15,9 31,8 81,8 254,4 [200 – 300] Други оперативни доходи 91,3 128,6 211,7 286,6 451,0 724,6 1 183,1 [1 500 – 2 000 ] от които: Лицензионно възнаграждение, получено от ASE 78,6 126,1 196,2 285,6 449,8 694,3 1 072,3 [1 500 – 2 000 ] Лицензионно възнаграждение, получено от AMEU 2,5 7,5 0,0 0,0 21,9 95,9 [100 – 200] Други оперативни разходи (външни) 1 979,5 3 546,8 4 188,5 5 416,5 7 418,2 2 647,3 3 726,2 [4 500 – 5 000 ] от които: Стойност на продадената стока, суровини и консумативи 2 608,4 3 058,4 3 952,6 5 458,1 Лицензионно възнаграждение, изплатено на LuxSCS 95,2 257,9 341,4 519,3 590,0 491,1 499,4 [500 – 600] Вземания по лихви и други подобни доходи 10,9 22,7 29,7 19,2 23,8 65,4 131,1 [40 – 50] Задължения по лихви и други подобни разходи 30,4 16,5 35,5 38,3 33,1 60,5 80,0 [70-80] (19,5) 6,2 (5,7) (19,1) (9,3) 4,9 51,1 [30 – 40] Данък върху доходите и други подобни разходи 4,6 (1,6) 6,7 4,2 5,5 8,2 2,2 [0 – 10] Печалба (загуба) за финансовата година 11,6 (3,7) 18,8 10,6 14,4 20,4 (68,3) [20 – 30]

Счетоводен баланс на LuxOpCo 2006 2007 2008 2009 2010 2011 2012 2013 Активи Дълготрайни активи 190 209 275 304 547 915 1 361 [1 500 – 2 000 ] Нематериални активи 0 0 0 0 0 2 121 [100 – 200] Дълготрайни материални активи 6 5 1 1 3 5 8 [0-10] Финансови активи 184 203 274 303 544 908 1 232 [1 500 -2 000 ] Текущи активи 887 1 171 1 518 2 396 3 255 4 113 4 851 [5 000 -5 500 ] Материални запаси 185 227 245 384 591 990 1 350 [1 500 -2 000 ] Длъжници 152 255 266 320 511 798 916 [1 000 – 1 500 ] Прехвърлими ценни книжа 99 112 376 1 049 1 348 1 182 924 [800-900] Салда по банкови сметки, по пощенски джиро сметки, в чекове и касови наличности 451 577 632 644 805 1 143 1 661 [1 500 -2 000 ] Предварителни плащания 0 0 1 1 5 3 16 [10-20] Общо активи 1 077 1 380 1 794 2 702 3 807 5 031 6 228 [7 000 – 7 500 ] Пасиви Собствен капитал и резерви 35 41 73 89 117 185 109 [100 – 200] Неподчинени дългове 1 011 1 302 1 676 2 521 3 553 4 636 5 817 [6 500 – 7 000 ] Търговски кредитори 397 597 779 1 136 1 661 2 187 2 910 [3 000 – 3 500 ] Суми, дължими на дъщерните дружества 550 632 833 1 285 1 712 2 109 2 460 [2 500 -3 000 ] Данъчни и социалноосигурителни задължения 2 6 5 3 1 116 121 [100-200] Други кредитори и изискуеми вземания 61 68 59 96 179 224 327 [100-200] Доходи за бъдещи периоди 31 37 46 92 137 210 301 [300-400] Общо пасиви 1 077 1 380 1 794 2 702 3 807 5 031 6 228 [7 000 -7 500 ]

(183) LuxOpCo отговаряше за управлението на паричните средства на групата в Европа (176). Сумите, дължими на свързаните дружества, включват заем, отпуснат от LuxSCS на LuxOpCo в рамките на споразумение за кредит (177), което Amazon определя като „насрещна операция“ (на английски език „Back-to-back Activity“) (178). Между 2006 г. и 2016 г. LuxOpCo е използва